Openbare swembaddens in JHB gesluitArgieffoto Die Johannesburgse stadsraad het Donderdag gesê van sy openbare swembaddens moes noodgedwonge gesluit word weens ŉ tekort aan chemikalieë om die water higiënies te hou. Die raad het gesê die swembaddens wat hierdeur geraak word, is in Florida Lake, Sydanham, Eastbank in Alexandra, Roodepoort en Davidsonville. “Hoewel dit jammer is dat die inwoners in hierdie areas nou van toegang tot swembaddens ontneem word, wil ek inwoners verseker dat hierdie sluiting van die swembaddens gedoen word ter wille van die veiligheid en gesondheid van swemmers,” het Nonhlanhla Sifumba, burgemeesterskomiteelid vir gemeenskapsontwikkeling, gesê. “Die verkrygingsproses vir chemikalieë is byna afgehandel en behoort teen die einde van die week gefinaliseer te wees. Die vertraging in die verkrygingsproses is veroorsaak deur, onder meer, die oop tenderproses wat die departement volg om swembadchemikalieë aan te koop.” Sifumba het gesê die departement poog om die kwalifiserende diensverskaffer betyds aan te stel sodat die nodige chemikalieë nog bestel kan word vóór ondernemings vir die Kersvakansie sluit.